**Všeobecne záväzné nariadenie**

**Obce Vieska nad Žitavou**

**č. 1/2016**

**o číslovaní stavieb v obci Vieska nad Žitavou**

Obecné zastupiteľstvo vo Vieske nad Žitavou na základe ustanovenia § 2c ods. 1, § 6 ods. 1 a § 11 ods. 4 písm. g) zákona SNR č. 369/1990 Zb. o obecnom zriadení v znení neskorších predpisov v súlade s vyhláškou Ministerstva vnútra Slovenskej republiky č. 31/2003 Z. z, ktorou sa ustanovujú podrobnosti o označovaní ulíc a iných verejných priestranstiev a o číslovaní stavieb sa  *u z n i e s l o* na tomto všeobecne záväznom nariadení

**§ 1**

**Predmet, účel a rozsah pôsobnosti nariadenia**

1. Týmto všeobecne záväzným nariadením Obec Vieska nad Žitavou určuje pravidlá, podľa ktorých sa postupuje pri číslovaní stavieb na celom území obce Vieska nad Žitavou.
2. Obec Vieska nad Žitavou týmto všeobecne záväzným nariadením určuje stavbám súpisné číslo, vedie evidenciu súpisných čísiel a udržiava ju v súlade so skutočným stavom.

**§ 2**

**Vymedzenie základných pojmov**

1. Stavba pre účely tohto nariadenia je každá samostatná stavba, nachádzajúca sa na území obce spojená so zemou pevným základom, ktorá má vlastný vchod.
2. Súpisným číslom je číslo, ktoré sa určuje každej samostatnej budove v poradí podľa osobitnej evidencie. Súpisné číslo má evidenčný charakter.

**§ 3**

**Číslovanie budov**

1. Číslovaním budov sa rozumie:
2. rozhodovanie obce o určení súpisného čísla budove
3. pridelenie určeného súpisného čísla konkrétnej budove, vydanie rozhodnutia o pridelení súpisného čísla a vydanie tabuľky s prideleným číslom
4. vedenie evidencie súpisných čísiel obcou a udržiavanie evidencií v súlade so skutočným stavom
5. Na označovanie budov súpisnými číslami obstaráva obec na vlastné náklady tabuľky rovnakého vzoru.
6. Pripevnenie a údržbu tabuľky so súpisným číslom zabezpečuje vlastník budovy na vlastné náklady. Ak je na správu budovy založené spoločenstvo vlastníkov bytov a nebytových priestorov v dome, povinnosť podľa prvej vety plní toto spoločenstvo. Ak je na správu domu uzatvorená zmluva o výkone správy, povinnosť podľa prvej vety plní správca.
7. Obec určuje, mení alebo zrušuje súpisné číslo budovám, vedie evidenciu súpisných čísiel a udržiava ju v aktuálnom stave. Obec zmení alebo zruší súpisné číslo aj bez žiadosti, ak sa zmení alebo pominie dôvod, pre ktorý bolo určené.

**§ 4**

**Súpisné číslo**

1. Budovy sa číslujú súpisnými číslami.
2. Súpisné číslo možno určiť len budovám, ktoré sú priestorovo sústredené, zastrešené, stavebno-technicky vhodné, určené na ochranu ľudí, zvierat alebo vecí, prístupné z cesty, miestnej komunikácie alebo účelovej komunikácie a sú začlenené do územia obce v súlade s urbanistickými a environmentálnymi zásadami.
3. Súpisné číslo sa prideľuje aj dočasnej budove, ktorá je postavená na konkrétne obdobie. Po uplynutí lehoty, na ktorú bola dočasná budova postavená, obec Vieska nad Žitavou zruší určené súpisné číslo.
4. Samostatné súpisné číslo nemožno prideliť:
5. nadstavbám, ktorými sa zvyšujú existujúce stavby
6. prístavbám, ktorými sa pôvodné budovy pôdorysne rozširujú, ale sú prevádzkovo spojené s pôvodnými budovami
7. tzv. „vstavbám“, ktoré vznikli takou stavebnou úpravou budovy, pri ktorej sa zachováva pôdorysné a výškové ohraničenie budovy
8. drobným stavbám, ktoré majú doplnkovú funkciu pre hlavnú budovu § 139b ods. 5 a 6 zákona č. 50/1976 Zb. o územnom plánovaní a stavebnom poriadku v znení neskorších predpisov (stavebný zákon )
9. príslušenstvu budovy (teda veciam, ktoré určil vlastník hlavnej budovy, aby s  ňou spoločne užívali), napr. letná kuchyňa, garáž, kôlňa, udiareň a pod.
10. časti budovy ( t. j. objektom, ktoré podľa povahy a účelu ku konkrétnej stavbe patria a nemôžu byť oddelené bez toho, aby sa neznehodnotili samé, alebo aby sa ich oddelením neznehodnotila celá budova) napr. strechy, vchody, priečelia, schodištia, spoločné terasy, kotolne, vodovodné, teplonosné, kanalizačné, elektrické, telefónne a iné prípojky, a to aj vtedy, ak sú umiestnené mimo budovy.
11. V prípade tzv. „zoskupených stavieb“ ( napr. výrobný areál, pavilóny školy, obchodný areál) sa súpisné číslo pridelí budove, ktorá má samostatný vchod do areálu. Musí to byť takých vchod, ktorý umožňuje samostatný prístup do budovy z verejnej komunikácie, ulice alebo iného verejného priestranstva.

**§ 5**

**Rozhodovanie o určení súpisného čísla budove**

1. Rozhodnutie obce o pridelení určitého čísla konkrétnej budove sa vydáva na základe žiadosti stavebníka, ktorá obsahuje:
2. meno, priezvisko a trvalý pobyt stavebníka, ak je fyzickou osobou alebo názov, sídlo a identifikačné číslo organizácie, ak je právnickou osobou
3. predmet žiadosti
4. označenie budovy a termín jej dokončenia
5. prílohy, ktorými sú doklad o vlastníctve pozemku alebo doklad o inom práve k pozemku a kolaudačné rozhodnutie; pri rozostavanej stavbe stavebné povolenie
6. zameranie adresného bodu v listinnej forme
7. údaj o tom, či sa v budove nachádzajú byty údaje o číslach bytov a podlažiach, na ktorých sa byty nachádzajú
8. Súpisné číslo sa pridelí budove podľa poradia, v  akom bola obci žiadosť doručená.
9. Osoba určená v kolaudačnom rozhodnutí je povinná požiadať o určenie súpisného čísla do 30 dní odo dňa právoplatnosti kolaudačného rozhodnutia; ak tak neurobí, obec určí súpisné číslo aj bez žiadosti.
10. Ak stavebník poruší povinnosť podľa § 5 ods. 3 všeobecne záväzného nariadenia a nepožiada do 30 dní odo dňa právoplatnosti kolaudačného rozhodnutia o určenie súpisného čísla, obec si náklady na zameranie adresného bodu uplatní u stavebníka.
11. Pred dňom právoplatnosti kolaudačného rozhodnutia na účel prevodu vlastníctva k budove alebo poistenia budovy, obec môže na žiadosť určiť stavebníkovi súpisné číslo aj bez kolaudačného rozhodnutia.

**§ 6**

**Rozhodnutie o určení, zmene alebo zrušení súpisného čísla budove**

1. Určenie, zmena alebo zrušenie súpisného čísla budove obsahuje:
2. názov obce a jej číselný kód
3. názov katastrálneho územia, v ktorom sa budova nachádza
4. parcelné číslo pozemku, na ktorom je budova postavená; ak je budova postavená na viacerých pozemkoch, uvedú sa všetky parcelné čísla týchto pozemkov
5. označenie budovy podľa účelu, na ktorý bola postavená (napr. rodinný dom, chata, administratívna budova ...)
6. dátum vydania a číslo kolaudačného rozhodnutia a názov orgánu, ktorý ho vydal
7. meno, priezvisko a trvalý pobyt stavebníka, ak je fyzickou osobou alebo názov, sídlo a identifikačné číslo organizácie, ak je právnickou osobou
8. výrok o určení, zmene alebo zrušení súpisného čísla
9. odôvodnenie
10. poučenie o opravnom prostriedku
11. dátum, meno, priezvisko, funkciu a podpis oprávnenej osoby a odtlačok úradnej pečiatky s erbom obce
12. Zmeniť alebo zrušiť súpisné číslo možno len výnimočne po predchádzajúcom upovedomení vlastníka budovy.
13. Rozhodnutie o určení čísla budove je právoplatné nasledujúci deň po jeho vydaní, nakoľko nie je proti nemu prípustný riadny opravný prostriedok.

**§ 7**

**Evidencia číslovania budov**

1. Evidencia súpisných čísiel sa vedie na evidenčných listoch alebo na počítačových a iných elektronických médiách.
2. Evidencia súpisných čísiel obsahuje údaje uvedené v  rozhodnutí o určení súpisného čísla a údaje o bytoch a nebytových priestoroch v jednotlivých domoch.
3. Obec poskytuje orgánom štátu údaje z evidencie súpisných čísiel potrebné na úradné konanie alebo na vedenie ich evidencií a registrov.

**§ 8**

**Priestupky a sankcie**

1. Priestupku sa dopustí ten, kto:
2. poruší nariadenie
3. poruší povinnosť podľa § 5 ods. 3 nariadenia
4. poruší povinnosť podľa § 3 ods. 3 nariadenia
5. Za porušenie ustanovení tohto všeobecne záväzného nariadenia môže byť uložená pokuta fyzickej osobe v priestupkovom konaní v súlade s § 46 zákona č. 372/1990 Zb. o priestupkoch do výšky 33 eur.
6. Za porušenie tohto všeobecne záväzného nariadenia právnickou a fyzickou osobou oprávnenou na podnikanie môže obec uložiť pokutu do výšky 6638 eur.

**§ 9**

**Záverečné ustanovenia**

1. Na tomto všeobecne záväznom nariadení sa uznieslo Obecné zastupiteľstvo obce Vieska nad Žitavou na svojom zasadnutí dňa 01.02.2016 uznesením č. 84/2016.
2. Všeobecne záväzné nariadenie nadobúda účinnosť 15. dňom od dňa jeho vyhlásenia zverejnením na úradnej tabuli Obce Vieska nad Žitavou.

Štefan Mladý

starosta obce

Zverejnenie návrhu VZN:

Vyvesené: 07.01.2016

Zvesené: 25.01.2016

Schválené: 01.02.2016

Vyhlásené: 03.02.2016

Účinnosť: 18.02.2016